Jake wil Ashley en Joey na Loftus lok | Netwerk24
Deur Hendrik Cronjé en Brenden Nel 19 April 2020 00:04
Ná sowat agt jaar in Engeland kan die flambojante Ashley Johnson moontlik na Suid-Afrika terugkeer om een van Jake White se senior spelers by die Blou Bulle te word.
Die Bulle se direkteur van rugby het ook planne om Russell Winter en Joey Mongalo by sy afrigtingspan te betrek.
Weens die Covid-19-pandemie het die Bulle se onderhandelinge 'n effense spoedhobbel getref om die 33-jarige Johnson oor te haal om Pretoria toe te trek.
Johnson het hom in 2012 vanaf die Cheetahs by sy Engelse klub Wasps aangesluit en spog met ervaring van meer as 200 eersterangse wedstryde as 'n flank en haker.
Hy het sy merk destyds van 2007 tot 2012 by die Cheetahs gemaak. In 2011 is hy met 'n plek in die Springbok-groep beloon.
In 2018 het sy loopbaan teenspoed gekry in Engeland toe hy positief vir die gebruik van 'n verbode middel getoets het en vir ses maande geskors is.
Winter was die Stormers se voorspelerafrigter onder Robbie Fleck voordat Fleck einde verlede jaar sy pos verloor het. Winter se kontrak is toe nie deur Fleck se opvolger as Stormers-breier, John Dobson, verleng nie.
Mongalo se kontrak by die Leeus as verdedigingsafrigter is vroeër vanjaar beëindig nadat hy twee jaar gelede van teistering in 'n Australiese hof ná 'n voorval tydens 'n Superrugby-toer van die Leeus aangekla is.
Hoewel Mongalo op appèl vrygespreek is, was dit te laat om sy Leeu-pos te red.
Volgens Rapport se inligting het White net die skrumafrigter, Daan Human, van die huidige afrigterskorps van die Bulle verseker van sy pos.
White kon weens die Covid-19-inperking nog nie Pretoria sy nuwe tuiste maak nie. Hy woon tans in Hermanus.
Gevolglik is daar nog geen gesprekke met die huidige spanbestuur gevoer nie.
"Daar is nog geen kontrakte geteken of aanbiedinge gemaak nie," het Alfons Meyer, uitvoerende hoof van die Blou Bulle Maatskappy, gesê.